વજીબાઈના ભત્રજાનાં લગ્ન હતાં તો ચાલુ પ્રસંગે વજીબા ગોત્રેડો ભરીને ચોરે પહોંચ્યાં હતાં. ત્યાં પાર્ષદે આવીને કહ્યું કે, વજીબા, તમારા સ્વામિનારાયણ વાઘસર તળાવને કાંઠે બેઠા છે. તે સાંભળી વજીબા ચૂંદડી તથા મોડિયો પોતાના પતિ ઉપર ઉડાડી નાખીને ચાલી નીસર્યાં. સાથે ગામલોકોએ ઢોલ-ત્રાંસાં શરણાઈઓના સૂરે મહારાજને વાઘસર તળાવે તેડવા આવે છે. આખું વિજાપુર ગામ આનંદના હિલોળે ચડ્યું છે. અને બજાર વચ્ચે મહારાજની ભવ્ય શોભાયાત્રા નીકળી ને વજીબાને ઘેર પધરામણી કરી, પછી સૂબાએ પોતાને ઘેર પધરામણી કરાવી. વજીબાએ સુંદર મજાનાં પકવાનો, મીઠાઈઓ બનાવીને થાળ મહારાજને પ્રેમથી જમાડી તૃપ્ત કર્યા છે. વજીબા એકીટસે મહારાજને જોઈ રહ્યાં છે અને ધન્યતા અનુભવે છે. પોતાનું જીવન કૃતાર્થ માને છે.